b'\n_START_ARTICLE_\nMarcel \xc5\xbdorga (kemik)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini politika M. \xc5\xbdorge. Realko je obiskoval v rojstnem mestu in 1929 maturiral, ter tu nadaljeval \xc5\xa1tudij kemije na Tehni\xc5\xa1ki fakulteti in 1938 diplomiral. Zaradi komunisti\xc4\x8dnega udejstvovanja dve leti ni dobil zaposlitve. Leta 1940 je od\xc5\xa1el v farmacevtsko tovarno Kemika v Zagreb, kjer se je specializiral za izdelavo injekcij in organoterapevtskih izdelkov ter vodil laboratorij in proizvodni obrat do 1944, ko je moral v internacijo (Lobau). Po osvoboditvi se je vrnil v isto tovarno. Jeseni 1946 je bil imenovan za direktorja tovarne Zlatorog v Mariboru, 1947 postal direktor Tovarne mila na Vi\xc4\x8du v Ljubljani in \xc5\xa1e istega leta vi\xc5\xa1ji referent za kemijsko in \xc5\xbeivilsko industrijo pri Planski komisiji LRS oziroma Gospodarskem svetu in Upravi za pospe\xc5\xa1evanje proizvodnje. Leta 1952 je bil izvoljen za asistenta splo\xc5\xa1ne kemijske tehnologije na oddelku za kemijo Tehni\xc5\xa1ke fakultete, 1961 za vi\xc5\xa1jega predavatelja (za predmeta pregled kemijske tehnologije in osnove kemijske tehnike) ter leta 1979 upokojen._NEWLINE_Sodeloval je pri obnovi in izgradnji slovenske kemijske industrije, pri planiranju \xc5\xbeivilske industrije, raziskoval tehnolo\xc5\xa1ke postopke in uvajal izbolj\xc5\xa1ave v proizvodnjo vodnega stekla, pralnih pra\xc5\xa1kov, plinov in \xc5\xbeivil. Prou\xc4\x8deval je varstvo materiala, antikorozijsko za\xc5\xa1\xc4\x8dito v industriji ter standardizacijo na podro\xc4\x8dju korozije in za\xc5\xa1\xc4\x8dite kovin, plinov, celuloze, papirja in po\xc5\xbearne varnosti, posebno pa se je poglabljal v slovensko kemijsko nomenklaturo, kemijsko tehnologijo in bibliografijo tehni\xc5\xa1kega tiska. Izdelal je investicijske programe za Steklarno v Novem mestu (1953), Tovarno mila in lo\xc5\xa1\xc4\x8dil v Piranu (1957), Zlatorog v Mariboru (1958). Je soavtor Bibliogije tehni\xc5\xa1kih knjig in periodik Slovenije (1945\xe2\x80\x931960) za knjigo Pregled splo\xc5\xa1ne tehnologije (1951) je prispeval kemijski del. Pisal je tudi \xc4\x8dlanke za razne strokovne liste._NEWLINE_Z referati se je udele\xc5\xbeil mednarodnih kongresov v Parizu (1955, 1957), Atenah (1957), Frankfurtu (1958) ter \xc5\xa1tevilnih znanstvenih sestankov v domovini. Leta 1957 je vodil priprave za 2. kongres Slovenskega kemijskega dru\xc5\xa1tva in za 1. kemijsko razstavo v Ljubljani. Bil je predsednik Zveze in\xc5\xbeenirjev in tehnikov za za\xc5\xa1\xc4\x8dito materiala v Jugoslaviji (1974) in ve\xc4\x8d let predsednik Dru\xc5\xa1tva za za\xc5\xa1\xc4\x8dito materiala Slovenije, glavni in odgovorni urednik Antikorozijskega zbornika (1963), glavni oz. odg. urednik Nove proizvodnje (od 1979). Za svoje delo je prejel ve\xc4\x8d dr\xc5\xbeavnih odlikovanj in priznanj.'